Osnovna šola

Karla Destovnika-Kajuha Šoštanj

Koroška cesta 7

3325 Šoštanj

Datum: 3. 2. 2025

**Spoštovani starši, bodoči osmošolci!**

**Obvezni izbirni predmeti** so način prilagajanja osnovne šole individualnim razlikam in interesom učencev. Z njimi želimo omogočiti učencem, da poudarijo tako imenovane močne strani lastnih interesov in sposobnosti, hkrati pa dobijo priložnost za to, da se pri izbranih predmetih tudi dokažejo.

Izbirni predmeti so enoletni ali triletni, lahko tudi krajši in se številčno ocenjujejo. V 7., 8. in 9. razredu lahko učenke in učenci izberejo **dve uri** pouka izbirnih predmetov tedensko, lahko tudi **tri ure**, če s tem soglašajo starši.

Šola mora ponuditi pouk najmanj treh izbirnih predmetov iz družboslovno-humanističnega sklopa in najmanj treh iz naravoslovno-tehničnega, vendar učencu ni več potrebno izbirati predmetov iz obeh sklopov.

Učenec, ki **obiskuje glasbeno šolo z javno veljavnim** programom, je **lahko oproščen** sodelovanja pri izbirnih predmetih **v celoti** ali **pa le pri eni uri tedensko**. Starši po junijskem roku za vpis v glasbeno šolo za naslednje šolsko leto osnovni šoli posredujejo pisno vlogo, ki ji priložijo potrdilo o vpisu otroka v glasbeno šolo. V vlogi navedejo, ali želijo, da je učenec oproščen pouka izbirnih predmetov v celoti ali le ene ure tedensko. Za učence, ki se v glasbeno šolo vpisujejo naknadno v avgustu, starši posredujejo vlogo do 29. avgusta.

**Obvezni izbirni predmeti** so pri ocenjevanju **izenačeni z ostalimi predmeti** osnovne šole, torej **se znanje** **učencev pri** **izbirnih predmetih ocenjuje**, zaključne ocene pa se vpišejo v spričevalo. Prisotnost učenca pri izbirnih predmetih se obravnava enako kot pri ostalih predmetih, vsako odsotnost pa morajo starši opravičiti.

Obrazec za prijavo izpolnite v eAsistentu do 14. 2. 2025.

mag. Majda Zaveršnik Puc, l. r.

ravnateljica

## DRUŽBOSLOVNO–HUMANISTIČNI PREDMETI

### NEMŠČINA 2

### Nemščina je triletni izbirni predmet, s katerim je najbolje začeti v 7. razredu. Možno se je vključiti tudi v 8. ali 9. razredu, vendar mora učenec dokazati svoje predznanje. Obsega dve uri tedensko. Učenje nemščine pomaga učencem razumeti, da je znanje jezika sredstvo, s katerim lahko pridobijo več znanja in izkušenj ter možnosti, da sami izvedo več o ljudeh in življenju v deželah nemškega govornega območja. Učenci razvijajo in poglabljajo jezikovno znanje nemščine, da znajo v skladu s svojimi potrebami in željami pri pouku in zunaj šole uspešno uporabljati tuji jezik.

## VERSTVA IN ETIKA

Predmet ponuja učencem možnost, da razširijo oziroma dopolnijo znanje, ki ga o verstvih in etiki dobijo pri obveznih predmetih. Učenci pridobijo objektivno znanje in razgledanost iz obravnavanega področja. Poudarek predmeta je v pridobivanju in razvoju zavesti o samem sebi, svoji identiteti, ciljih in tudi v razvijanju sposobnosti razumeti druge ljudi, tudi če izhajajo iz druge, nam manj znane kulture.

Učenci se pripravljajo na kritičen in konstruktiven vstop v pluralno družbo, še posebej glede na njeno versko in versko-etično pluralnost. Bolj podrobno bodo predstavljeni krščanstvo, islam, budizem, judovstvo in nova religijska gibanja.

## LIKOVNO SNOVANJE 2

Predmet je nadgradnja predmeta likovna umetnost. Vsebine predmeta so po posameznih likovnih področjih zasnovane na temeljnih likovnih pojmih, ki jih učenec usvaja in nadgrajuje glede na svoj potencial. Z ustvarjanjem iz različnih materialov in komunikacijo z učiteljem spoznavajo pojme iz likovne teorije, zgodovine umetnosti in likovne tehnologije.

Za veliko poklicev sodobnega časa je izjemno primerno znanje s področja likovne umetnosti, kar otrokom omogoča uspešno poklicno izbiro.

Okvirna cena za ogled razstav v galerijah s prevozom je 20 €.

## ŠOLSKO NOVINARSTVO

Delo poteka predvsem v skupinah in je usmerjeno v posamezne projekte. Učenci so večino časa aktivni in ustvarjalni. Spoznavajo najpogostejše stalne oblike novinarskega sporočanja, ob tem praktično poglabljajo znanje materinščine, zbirajo in raziskujejo gradivo v obliki intervjujev in anket, izdajajo zvočni časopis, razredni list, lahko pa tudi šolsko glasilo. Oblikujejo članke in druge publicistične sestavke ter dobivajo ustrezen kritičen odnos do medijskih in reklamnih sporočil. Preučujejo kulturno dediščino na podeželju ali v mestnem okolju. Učenci lahko objavljajo svoje prispevke v šolskem in lokalnem časopisu in tako postanejo bolj spretni ter samozavestni pri izražanju. Seznanijo se z vsemi vrstami dela pri nastajanju časopisnega medija.

**ŽIVLJENJE ČLOVEKA NA ZEMLJI**

Pri izbirnem predmetu ŽČZ bomo spoznali razmerje med človekom in naravo, s poudarkom na prikazu odvisnosti človeka od življenjskih okolij oz. območij.

Spoznali bomo življenje v gorskem svetu, na potresnih in vulkanskih območjih, v tropskem deževnem gozdu, puščavah in polpuščavah ter v polarnih krajih.

S pomočjo ogromnega števila fotografskega, kartografskega, ilustrativnega, besedilnega gradiva in glasbe bodo učenci spoznali veliko prepletenost geografskih dejavnikov v prostoru in jih primerjali med seboj.

Učenci potrebujejo pri delu zvezek ali liste z mapo, pisala in barvice.

Ob koncu šolskega leta bomo izvedli ekskurzijo.

NARAVOSLOVNO-TEHNIČNI PREDMETI

**ŠPORT ZA ZDRAVJE A-program**

Najtesneje je ta predmet povezan s športom za sprostitev in izbranim športom. Učenec bo pri predmetu dejavno spoznaval pomen redne športne vadbe, primerne prehrane za zdravje in dobro počutje, uporabe vitaminov, poživil, preparatov. Razumel bo odzivanje svojega organizma na napore in dobil trajnejšo spodbudo za to, da bi se tako v šoli kot v prostem času ukvarjal s športom.

**ŠPORT ZA ZDRAVJE B-program**

V šolskem letu 2025/2026 bomo v okviru predmeta šport za zdravje ponudili učencem osmih razredov tridnevno bivanje z aktivnostmi. Aktivnosti se bodo izvajale na Treh Kraljih v mesecu septembru 2025.

Program: pohodništvo, bovling, lokostrelstvo, fitnes, namizni tenis.

**Predvidena cena** vikend paketa znaša **120 eurov** in vsebuje 2 polna penziona ter prevoz.

Program bo izveden, če bo prijavljenih najmanj 15 (petnajst) učencev.

**NAČIN PREHRANJEVANJA**

Si želite izvedeti, kako prehrana vpliva na naše zdravje in dobro počutje? Raziskovali bomo pomen uravnotežene prehrane ter spoznavali različne načine prehranjevanja. S kuhanjem, peko in pokušino tradicionalnih slovenskih jedi bomo odkrivali bogastvo naše kulinarične dediščine, hkrati pa se seznanili z vegetarijansko in ekološko prehrano ter prehrano v posebnih okoliščinah, kot je bivanje v naravi.  
Naučili se bomo, kako poskrbeti za ustrezno prehrano v različnih življenjskih obdobjih – od dojenčka do starostnika, pa tudi za potrebe športnikov, nosečnic in bolnikov. Pridobljeno znanje vam bo pomagalo pri ohranjanju zdravja, vsakdanjem življenju in nadaljnjem šolanju.  
Pridružite se nam in okusite svet zdrave ter raznolike prehrane!

**RAČUNALNIŠTVO ― multimedija**

Učenci spoznavajo postopke izdelave zahtevnejše multimedijske predstavitve in animacij. Posnamejo in montirajo fotografije, zvočne posnetke, kratke filme. Pri delu uporabljajo odprtokodne programe ter Microsoft 365 Copilot in Office 2024. Spoznavajo programiranje s pomočjo Code.org in Pišek. Prehajajo med namiznimi in oblačnimi aplikacijami, med Arnes učilnico in Teamsom.

**POSKUSI V KEMIJI**

Pri izbirnem predmetu poskusi v kemiji boste postali pravi raziskovalci in skozi eksperimente spoznavali temeljna načela kemije. Predmet učencem omogoča, da nadgradijo in poglobijo svoje znanje kemije ter razvijajo eksperimentalne spretnosti. Skozi različne eksperimente, bodo učenci raziskovali, postavljali svoja predvidevanja, se urili v natančnosti in kritičnem razmišljanju. Kemija ni le učenje formul, ampak prava detektivska pustolovščina, kjer eksperimentiramo, raziskujemo in odkrivamo skrite zakonitosti narave! Pripravite se na zanimive eksperimente, presenetljive izide in nepozabno kemijsko avanturo! Svoje pridobljeno znanje boste ob koncu šolskega leta lahko preverili s kemijsko obarvano ekskurzijo, ki bo učencem ponudila še širši pogled v svet kemije.

**ELEKTROTEHNIKA**

Pri tem predmetu bodo učenci z vajami postopoma spoznavali svet elektrotehnike. Spoznajo osnovne gradnike električnih vezij in njihovo delovanje, merilne inštrumente, transformator, generator, motor in drugo. S pomočjo zbirk, ki jih imamo na šoli, bodo izdelali nekaj električnih naprav: elektromotor, zvonec … Izdelke po izdelavi preizkusijo, nato pa razstavijo.

Za zapis potrebujejo velik brezčrtni zvezek s črtalnikom ali 20 pisarniških listov.

*Pri izbirnih predmetih, ki so povezani s stroški, je pripisana okvirna cena.*